b"\n_START_ARTICLE_\nKalyan\n_START_PARAGRAPH_\nKalyan (marathi \xe0\xa4\x95\xe0\xa4\xb2\xe0\xa5\x8d\xe0\xa4\xaf\xe0\xa4\xbe\xe0\xa4\xa3) \xc3\xa9s una ciutat del districte de Thane a Maharashtra, capital d'una taluka o tehsil i d'una municipalitat i part d'una corporaci\xc3\xb3 municipal junt amb Domvibali o Dombivli (Kalyan-Dombivali). Est\xc3\xa0 situada prop de Bombai (Mumbai) i considerada part del Gran Bombai (Greater Mumbai) junt amb Navi Mumbai i les ciutats de Bhiwandi i de Thane. La poblaci\xc3\xb3 de la corporaci\xc3\xb3 municipal Kalyan-Dombivali al cens del 2001 \xc3\xa9s d'1.193.266 habitants.\n_START_SECTION_\nLa ciutat\n_START_PARAGRAPH_\nKalyan est\xc3\xa0 dividida en dues parts: Est i Oest connectades per Patripul. Kalyan East abra\xc3\xa7a Lok Vasahat (Lok Gram, Lok Dhara i Lok Vatika), Patripul Slum Area, Chakki Naka, Sastri Nagar, Chetna, AmarDeep Colony, Tata Power, Sunrise Valley, Anmol Garden Complex, Nandivili, Netivali Area, Chinchpada, Hanuman Nagar, Katemanivali, Anandwadi, Milind nagar, Kailash Nagar, Kolsewadi, Vijaynagar, Tisgaon, Siddhartha Nagar, Karpewadi, New Jimmy Baug i Patripool. Kalyan West abra\xc3\xa7a Station Area (Nehru Chowk), Laxmi Vegetable Market, Rambaug, Shivaji Chowk, Bail Bazar, Shankar Rao Chowk, Ahilyabai Chowk, Tilak Chowk,Bazar Peth, Gandhi Chowk, Parnaka, Dudhnaka, Sahajanand Chowk, Agra Road, Lal Chowki, Adharwadi, Durgadi Area, Murbad Road, syndicate,Ramdas wadi,Pournima Talkies, Chikanghar, Karnik Road, Kala Talao, Rambaug Lane (0,1,2,3,4,5,6), Joshibaug, Khadak Pada, Birla College Road, Beturker Pada, Thangewadi, Ramdaswadi, Gandhari, Vayale Nagar, Mhasoba Maidan, Sahyadri Nagar, Godrej Hills Area, i part de Shahad. La vella Kalyan est\xc3\xa0 formada principalment per Shivaji chowk, Kumbhar wada, Ahilyabai chowk, Gandhi chowk, Tilak chowk, Parnaka i Dudhnaka, Agra road, Lalchowki i Durgadi Fort. _NEWLINE_La propera vila de Nevali est\xc3\xa0 proposada com a seu del segon aeroport internacional de Bombai, al lloc d'un antic aer\xc3\xb2drom.\n_START_SECTION_\nHist\xc3\xb2ria\n_START_PARAGRAPH_\nKalyan ja era un port fa dos mil anys, si b\xc3\xa9 modernament fou eclipsada per Bombai. Hi van governar els mauryes i guptes i despr\xc3\xa9s fou part del principat de Konkan vassall dels yadaves de Deogiri. Hi ha nombroses restes d'aquestos per\xc3\xadodes a l'entorn de la ciutat. Segons el Periplus, Kalyan va adquirir import\xc3\xa0ncia al final del segle II, i Cosmas Indicopleustes, al segle VI, l'esmenta com un dels cinc principals mercats de l'\xc3\x8dndia occidental i seu d'un rei poder\xc3\xb3s que comerciava amb diversos objectes i productes. Des del 530 o 535 fou seu d'un bisbat nestori\xc3\xa0 dependent de les esgl\xc3\xa9sies d'Ass\xc3\xadria i Caldea a Mesopot\xc3\xa0mia llavors sota domini sass\xc3\xa0nida i que utilitzaven el pahlavi com a llenguatge lit\xc3\xbargic, Inscripcions en pahlavi apareixen a Konkan, Tulu Nadu i la costa Malabar. \xc3\x89s discutit si fou teatre de l'activitat missionera de San Bartolom\xc3\xa9._NEWLINE_Despr\xc3\xa9s que els khalji de Delhi van saquejar Deogiri, els yadaves van fugir al Konkan i van establir la seva base a Mahikawati, moderna Mahim, i Kalyan fou part de l'ef\xc3\xadmer estat yadava de Mahikawati, que finalment fou conquerit pels musulmans, i es van establir petits principats a tota la costa. Kalyan fou rebatejada Islamabad._NEWLINE_El papa Joan XX d'Aviny\xc3\xb3 va enviar un grup de missioners a la cort mongola a Khanbalik (Pequ\xc3\xadn o Beijing) dirigits pel dominic\xc3\xa0 Fray Giordano (conegut com a Jordanus) i en el cam\xc3\xad van trobar un sacerdot, Demetri, del Caucas, amb el que van viatjar cap a \xc3\x80sia del sud per ajudar als cristians nestorians de la zona que estaven sent pressionats pels musulmans. Jordanus va deixar als seus companys a Kalyan i va anar al nord cap al Gujarat i en la seva abs\xc3\xa8ncia el governador musulm\xc3\xa0 de Thaneva exigir als missioners la seva conversi\xc3\xb3 a l'islam que fou l\xc3\xb2gicament refusada per loq ue van ser executats (1321). Els nestorians locals van recollir les seves restes i les van enterrar; quan el sult\xc3\xa0 de Gujarat se'n va assabentar va cridar al governador de Thane a la seva pres\xc3\xa8ncia i fou executat per perdjudicar el comer\xc3\xa7 internacional. Quan un altre missioner, Odoric de Pordenone va visitar Thane el 1324-1325, va recollir les restes dels assassinats i les va portar a la Xina; considerats m\xc3\xa0rtirs foren canonitzats per Lle\xc3\xb3 XIII sent els sants Tom\xc3\xa0s Tolent\xc3\xad, Jaume de P\xc3\xa0dua, Pere de Siena i Demetri de Tbilissi._NEWLINE_El 1536 fou ocupada temporalment pels portuguesos per\xc3\xb2 com que no hi van deixar guarnici\xc3\xb3, Gujarat la va recuperar. Posteriorment Kalyan va passar a mans del sultanat d'Ahmednagar (rebent el nom de Gulshanabad). Els portuguesos van tornar el 1570 i la van saquejar fent molt de bot\xc3\xad, i en aquest temps semble que pertanyia a Ahmednagar, per\xc3\xb2 m\xc3\xa9s tard va passar al sultanat de Bijapur, i finalment a l'Imperi Mogol sota Shah Jahan al segle VII. L'emperador va fortificar la ciutat. _NEWLINE_El 1648 el general de Sivaji, Abaji Son Deo, va sorprendre Kalyan i va fer presoner al seu governador. Els mogols la van recuperar el 1660, per\xc3\xb2 la van tornar a perdre davant els marathes el 1662. El 1674 Sivaji va concedir als brit\xc3\xa0nics el dret a establir una factoria. Els marathes li van retornar el seu nom de Kalyan i en van fer un dels seus centres, ja que els garantia l'acc\xc3\xa9s a Bombai i la costa occidental. Kashi Bai, l'esposa del peshwa Baji Rao I, va n\xc3\xa9ixer a Kalyan._NEWLINE_El 1780 els marathes van tallar els subministraments a Bombai, i els brit\xc3\xa0nics la van ocupar i la van incloure a la presid\xc3\xa8ncia de Bombai. _NEWLINE_Amb la independ\xc3\xa8ncia fou part de la prov\xc3\xadncia de Bombai (1947-1950) i estat de Bombai (1950-1956), i el 1956 en la divisi\xc3\xb3 dels estats per lleng\xc3\xbces va quedar dins el nou estat de Maharashtra."